
TARTÓSZERKEZETI SZAKÉRTŐI VÉLEMÉNY  

a

Tiszaroff, HRSZ 324 alatti 

gyülekezeti ház

felújítási munkáihoz

1./ Előzmények, megbízás: 

Az épület felújítási terveit az ARCHITEX Kft. készíti. Megbízást kaptam a részükről, hogy az építési engedélyezéshez szükséges tartószerkezeti szakvéleményt, illetve a kivitelezéshez szükséges tartószerkezeti kiviteli terveket készítsem el. 

Az ARCHITEX Kft. rendelkezésemre bocsátotta az épület állapotrögzítő terveit és a tervezett megoldás engedélyezési terveit. 

A megbízást követően 2016. június 21-én helyszíni szemlét tartottam az épületnél. S tervezett megoldás ismeretében végigjártam és megvizsgáltam az épület padlásterét, helyiségeit és külső homlokzatait. 

A tervek és a helyszíni szemle alapján szakvéleményemet az alábbiakban foglalom össze. 

2./ Az épület tartószerkezeti ismertetése: 

Az épület feltételezhetően 1860 körül épült, ilyen bevésés található az egyik mestergerendán. 

Az épület hossza 50,15 m, szélessége 10,05 m. Hagyományos falazott kivitelű, földszintes, nyeregtetős, hornyolt cserépfedéssel. Párkánymagassága + 3,30 m, gerincmagassága +7,85 m. 

Az épület alapozása és lábazata nagyméretű tégla. Felmenő falazatai vályogtéglából készültek. A külső főfalak vastagsága 75 cm, a belső teherhordó főfalaké 64 cm és 40 cm. 

Az áthidalók fűrészelt fenyőgerendák. A födém alul-felül borított fagerendás, a gyülekezeti terem és a közösségi terem fölött mestergerendákra kiváltva. A födémgerendák mérete 15/25 cm-es. 

A fedélszék kötőgerendás, bakdúcos tető fiókváltókkal, fiókgerendákkal. A kötőgerenda mérete 18/20 cm, a székoszlop 16/16 cm-es, a szarufák keresztmetszete 10/12 cm, a bakdúc 10/12 cm. A szarufák vége a fiókgerendákba köt be. A lécezés 24/48 keresztmetszetű, a fedés hornyolt cserép. 

3./ Az épületen látható tartószerkezeti meghibásodások: 

Az épület általános külső megjelenését néhány fotón mutatom be (11-12-13-14. sz. fotók- 0753, 0755, 0756, 0804). 

Az épület lábazati vakolata nagy felületeken hiányzik, a lábazati téglák kifagyása megindult. A vályogfalazatok vakolata szintén több helyen hiányos, a hátsó falazaton több mint 60 százalékban. A vályogtéglák mállanak, alul, a lábazat közelében komoly keresztmetszeti méretcsökkenést okozva kifagytak (1. fotó – 0755).

A hátsó falazaton utólagos befalazások, pótlások láthatóak (2. fotó – 0805). 

A hátsó falazat falában lévő áthidaló eltört, a fölötte levő fal beomlott, és a födémgerenda leszakadt a XI. jelű tároló helyiség sarkában (3. sz. fotó – 0848). 

A födémgerendák felfekvéseinél a tető beázása a falat és a födémgerendák végeit is károsította (4.sz. fotó – 0853).  

A falak felnedvesedése a falak belső síkján is okozott kifagyásokat, keresztmetszet-csökkenést. (5. sz. fotó – 0863).  

A födémen a tető beázása miatt több pontszerű beázás  tapasztalható, a nádazás és a vakolat leszakadt (6. sz. fotó – 0875). 

A födém kiváltó mestergerendái a két nagy teremben erősen hajlottak, belógnak (7. sz. fotó – 0682). 

A délnyugati köroszlopos közlekedő oszlopai erősen repedezettek, a fölöttük lévő kiváltó gerenda nagyon hajlott, repedezett (8. sz. fotó – 0873). A falazott oszlopos verandarész elbontásra kerül, így a szakvéleményben nem vizsgálom. 

A tetőfedés deszkázat és lécezés teljesen elavult, törött, repedt, behajlik, beázik (9. sz. fotó – 0845). A szaruzat és szelemenrendszer a beázások helyein néhol károsodott, összességében viszonylag ép. 

A fiókváltó gerenda egy helyen eltört, több helyen kimozdult (10. sz. kép – 0836). 

4./ Az épület tartószerkezeti értékelése: 

Az épületen alapozási hibáira utaló süllyedés, repedés nem látható, így az alapozás tartószerkezeti minősítése megfelelő. 

Az épület teherhordó főfalainak legnagyobb problémája, hogy vályogtéglából készültek, így a szigetelés hiányában felnedvesedtek, illetve a csapó esőtől átáztak. A vakolat leválása után ez a folyamat fel fog gyorsulni. Állapota általánosan tűrhetőnek minősíthető, bizonyos falszakaszok azonban veszélyes állapotúak. 

A nagy fesztávú áthidaló szerkezetek lehajlása a megengedettnél nagyobb, veszélyes állapotúak. A nyílászárók feletti kisebb áthidalások állapota tűrhető. 

A födémek fagerendáinak állapota szemrevételezéssel általánosan megfelelő, a beázások helyén egyes gerendák állapota veszélyes. 

A fedélszék ácsolt szerkezetének általános állapota megfelelő, néhány elem állapota azonban veszélyes kategóriájú. 

A lécezés, ereszdeszkázat, cserépfedés elavult állapota a teherhordó szerkezetek megázása miatt veszélyesnek minősített. 

5./ Javíthatóság: 

A vályogfalazatok további állagmegóvásához két alapvető dolog  járulhat hozzá.
Az egyik: hatékony falszigetelés készítése. Ez történhet a fal átfűrészelésével és műanyag vagy bitumenes lemezszigeteléssel, illetve koracél lemezek besajtolásával. A falszigetelés nagymértékben meghosszabbítja a falazat élettartamát.

A másik: a csapadék távoltartása új vakolattal. A szakszerűtlen visszafalazásokat ki kell javítani, ajánlatosabb égetett agyagtéglát beépíteni. A vakolat megléte elengedhetetlen.

A sérült födémgerendákat ki kell cserélni. Célszerűnek tartanám a fafödém tehermentesítését az agyagtapasztás eltávolításával, hőszigetelő ásványgyapot és hézagos deszkázat beépítésével. 

A megmaradó fedett-nyitott közlekedő faoszlopait és mestergerendáját részben cserélni kell, azonos anyagú és kivitelű szerkezetekre. A falazott pilléres közlekedő elbontandó. 

A nagytermek mestergerendáit meg kell erősíteni, a javasolt megoldás felső acélgerendára történő felkötés a meglévő gerendák tengelyében, vagy a mestergerenda felülről történő fagerendás „megduplázása”. 

A fedélszék törött, sérült ácsszerkezeti elemeit cserélni kell, a meglazult fakötéseket átmenő csavarokkal meg kell erősíteni. 

Legfontosabb a további beázások megszüntetése a lécezés és tetőhéjalás cseréjével, alátétfólia beépítésével. 

Szolnok, 2016. július hó









    Kelemen Sándor









     statikus tervező

